ToekomsVenster: God is magtigFoto: Crosswalk.com En die mag (krag) en die heerlikheid … God is magtig. Hy kan enigiets doen, Hy kan alles doen. Omdat Hy magtig is, hoef ons nie verleë te wees nie. Ons hoef nie te vrees dat ons beheer gaan verloor of dat die aarde volkome uit pas gaan raak nie. Hy is in beheer en is rustig op pad met hierdie wêreld na sy bestemde einde toe. Wat ek nie kan doen nie, kan Hy. Ek mag Hom daarvoor vertrou. Hy skep ŉ behae daarin om my in my swakheid tegemoet te tree en by te staan. Hy is groter as die grootste uitdaging. Hy is in staat. Die heerlikheid behoort eweneens aan Hom. Hierdie drieledige besit van krag, mag en heerlikheid is aan God toegewys. Hy wedywer nie met iemand om dit te bekom of te behou nie. Sy mag, majesteit, heerlikheid, krag en heerlikheid is ongeëwenaar en ewig. Hy is Emmanuel, God met ons. Onthou die tyd van gebed vanaf 25 Mei (Hemelvaart) tot 4 Junie (Pinkster). Die huidige knelpunte roep ons om ernstig te bid vir ons land en sy uitdagings met die verwagting dat die Here ons sal gebruik om die verskil te leef. Christene word opgeroep om daagliks te bid net waar hulle hulself bevind, veral gedurende die goue uur van gebed vanaf 12:00-14:00. Daarbenewens word gelowiges uitgedaag om veral saam met onbekende mense te bid. Vertel ander van hierdie inisiatief wat wyd ondersteun word. Besoek www.sapray.co.za of laai Toekomsvenster se gratis app af vir meer besonderhede.